“คมนาคม” นัดถก “4 สมาคมแท็กซี่” ขึ้นค่าโดยสารใหม่ 9 พ.ย.นี้
4 สมาคมแท็กซี่ ชง “กระทรวงคมนาคม” ขอปรับอัตราค่าโดยสารรถแท็กซี่ใหม่ เพื่อไม่ให้ประชาชนแบกรับภาระจนเกินไป และจะมีการติดตามความคืบหน้าร่วมกันอีกครั้งในวันที่ 9 พ.ย. 65
4 สมาคมแท็กซี่ ชง “กระทรวงคมนาคม” ขอปรับอัตราค่าโดยสารรถแท็กซี่ใหม่ เพื่อไม่ให้ประชาชนแบกรับภาระจนเกินไป และจะมีการติดตามความคืบหน้าร่วมกันอีกครั้งในวันที่ 9 พ.ย. 65
19 ต.ค. 2565

นายศักดิ์สยาม ชิดชอบ รัฐมนตรีว่าการกระทรวงคมนาคม มอบหมายให้ นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นผู้แทนให้คณะกรรมการบริหารร่วม 4 สมาคมผู้ขับรถแท็กซี่นำโดย นายศดิศ ใจเที่ยง เข้าพบเพื่อสอบถามความคืบหน้าเกี่ยวกับการปรับอัตราค่าโดยสารรถแท็กซี่ โดยมี นางสิริรัตน์ วีรวิศาล รองอธิบดีกรมการขนส่งทางบก และเจ้าหน้าที่ที่เกี่ยวข้องร่วมหารือ
สำหรับที่ปรึกษารัฐมนตรีว่าการกระทรวงคมนาคม กล่าวว่า รัฐมนตรีว่าการกระทรวงคมนาคม มีความห่วงใย และมีความตั้งใจอย่างยิ่งในการช่วยเหลือรถยนต์รับจ้าง (รถแท็กซี่) ที่ได้รับความเดือดร้อน พร้อมกำชับให้ปฏิบัติตามนโยบายของพลเอกประยุทธ์ จันทร์โอชา นายกรัฐมนตรี ในเรื่องที่จะไม่ทิ้งใครไว้ด้านหลังไม่ว่าจะเป็นประชาชนกลุ่มใดก็ตาม
โดยสั่งการให้หน่วยงานในสังกัดกระทรวงคมนาคมที่เกี่ยวข้องร่วมกันพิจารณาในเรื่องนี้โดยด่วน ซึ่งขณะนี้ทุกหน่วยงานอยู่ระหว่างดำเนินการในขั้นตอนต่างๆ และได้มอบหมาย ให้ กรมการขนส่งทางบก (ขบ.) ดำเนินการในส่วนที่เกี่ยวข้อง เพื่อให้เกิดการบริการที่ถูกต้องตามกฎหมาย และประชาชนได้รับประโยชน์สูงสุด
ด้าน นางสิริรัตน์ วีรวิศาล รองอธิบดีกรมการขนส่งทางบก กล่าวว่า สืบเนื่องจากการที่สมาคมแท็กซี่ได้ขอปรับอัตราค่าโดยสาร ขบ. ได้มีการประชุมรับฟังความคิดเห็นเกี่ยวกับการปรับอัตราค่าโดยสารรถแท็กซี่จากประชาชนและหน่วยงานที่เกี่ยวข้อง ได้แก่ มูลนิธิคุ้มครองผู้บริโภค, สำนักสภาองค์กรของผู้บริโภค, สำนักงานคณะกรรมการคุ้มครองผู้บริโภค
ทั้งนี้ สำนักงานสภาพัฒนาการเศรษฐกิจและสังคมแห่งชาติ สำนักงานผู้ตรวจการแผ่นดิน สถาบันวิจัย เพื่อการพัฒนาประเทศไทย (TDRI) ผู้แทนภาคประชาชน และคณะกรรมการบริหารร่วม 4 สมาคมผู้ขับรถแท็กซี่ เมื่อวันที่ 18 สิงหาคม 2565 ซึ่งที่ประชุมเห็นด้วยกับการปรับขึ้นอัตราค่าโดยสารให้สอดคล้องกับการเปลี่ยนแปลงดัชนีราคาผู้บริโภค (Core CPI) และคำนึงถึงความเป็นธรรมกับประชาชนผู้ใช้บริการ
โดย TDRI ร่วมกับ ขบ. ได้กำหนดอัตราค่าโดยสารที่สอดคล้องกับข้อสรุปของการประชุม และนำเสนออัตราค่าโดยสารดังกล่าวในการประชุมรับฟังความคิดเห็นกับหน่วยงานที่เกี่ยวข้อง และสมาคมแท็กซี่ ครั้งที่ 2 เมื่อวันที่ 13 กันยายน 2565 ซึ่งในวันนี้คณะกรรมการบริหารร่วม 4 สมาคมผู้ขับรถแท็กซี่ยังไม่เห็นด้วยกับอัตราโดยสารที่เสนอ และคณะกรรมการบริหารร่วม 4 สมาคมผู้ขับรถแท็กซี่ได้นำเสนออัตราค่าโดยสารใหม่ในที่ประชุมอีกครั้ง เพื่อไม่ให้ประชาชนแบกรับภาระจนเกินไป และไม่เกินกรอบที่กระทรวงฯ กำหนดปี 2560 ดังนี้
1) กิโลเมตรที่ 0 – 2 รถเล็ก 40 บาท รถใหญ่ 45 บาท
2) กิโลเมตรที่ 3 – 10 รถเล็ก 8 บาท รถใหญ่ 8.50 บาท
3) กิโลเมตรที่ 11 – 20 รถเล็ก 9 บาท รถใหญ่ 9.50 บาท
4) กิโลเมตรที่ 21 – 40 รถเล็ก 10 บาท รถใหญ่ 10.50 บาท
5) กิโลเมตรที่ 41 – 60 รถเล็ก 11 บาท รถใหญ่ 11.50 บาท
6) กิโลเมตรที่ 61 ขึ้นไป รถเล็ก 12 บาท รถใหญ่ 12 บาท
7) การเคลื่อนตัวผิดปกติวิสัย 15 กิโลเมตร/ชั่วโมง ปรับเป็น 3 บาท/นาที
8) การจ้างผ่านท่าอากาศยานให้เรียกเก็บเพิ่ม รถเล็ก 75 บาท รถใหญ่ 95 บาท
9) การจ้างผ่านศูนย์การสื่อสารหรือระบบสื่อสารอิเล็กทรอนิกส์ ให้เรียกเก็บเพิ่ม 35 บาท
ทั้งนี้ ขบ.จะนำอัตราค่าโดยสารที่คณะกรรมการ 4 สมาคมเสนอในที่ประชุม ไปนำเสนอคณะทำงานเพื่อพิจารณาแนวทางดำเนินการที่เหมาะสมต่อไป และจะมีการติดตามความคืบหน้าร่วมกันอีกครั้งในวันที่ 9 พฤศจิกายน 2565